Predkladacia správa

Informáciu o celkovom štatistickom vyhodnotení procesu verejného obstarávania za rok 2005 predkladá Úrad pre verejné obstarávanie (ďalej len „úrad“) na základe úlohy C.2. uznesenia vlády Slovenskej republiky č. 228 zo dňa 7. marca 2001. Druhýkrát je štatistické vyhodnotenie vypracované na základe údajov uvedených v oznámeniach o výsledku verejného obstarávania. Svojím obsahom dopĺňa Správu o výsledkoch činnosti Úradu
pre verejné obstarávanie za rok 2005, ktorú prerokovala a vzala na vedomie vláda Slovenskej republiky na 172. rokovaní dňa 05. apríla 2006.
Obsahom materiálu je informácia o uplatňovaní verejného obstarávania za predchádzajúci rok podľa zákona č. 523/2003 Z. z. o verejnom obstarávaní a o zmene zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (ďalej len „zákon“). Údaje sú čerpané z oznámení o výsledku verejného obstarávania, ktoré obstarávatelia zaslali úradu.
Materiál obsahuje, okrem iného, informácie o nadlimitných a podlimitných metódach verejného obstarávania, pričom základné členenie údajov je podľa typu obstarávateľov. Ďalšie členenie je podľa predmetov obstarávania (tovary, služby a práce), podľa metód verejného obstarávania, ako aj  rozbor zmlúv s úspešnými uchádzačmi so sídlom v zahraničí a prílohy s grafickým a tabuľkovým znázornením výsledkov.
V roku 2005 obstarávatelia v procese verejného obstarávania podľa zákona ukončili spolu 12 058 metód verejného obstarávania, vrátane 4862 oznámení o uzatvorení čiastkových zmlúv. Obstarávatelia na základe 7196 ukončených metód verejného obstarávania (vrátane 996 rámcových zmlúv) uzavreli zmluvy v hodnote 104 771 mil. Sk.
Pri porovnávaní údajov s rokom 2004 možno konštatovať, že hodnota zmlúv 
v sume 71 114 mil. Sk, ako aj počet 6852 ukončených metód verejného obstarávania (vrátane 814 rámcových zmlúv), na základe ktorých boli uzavreté zmluvy za rok 2004,  bola podstatne nižšia. Celkový počet ukončených metód verejného obstarávania predstavoval 10 172, vrátane 3322 oznámení o uzatvorení čiastkových zmlúv.
Nesúťažnú metódu verejného obstarávania - rokovacie konanie bez zverejnenia v roku 2005 použili obstarávatelia v 2826 (39,3 %) prípadoch v hodnote 39 481 mil. Sk, keď v roku 2004 to bolo v 2812 (41,1 %) prípadoch v hodnote 23 852 mil. Sk. V roku 2005 sme zaznamenali pokles používania rokovacieho konania bez zverejnenia o 1,8 % oproti roku 2004. 
Spoločným obstarávaním viacerých obstarávateľov v roku 2005 bolo uzavretých               7 rámcových zmlúv v hodnote 370 mil. Sk.
Úrad bude po druhýkrát predkladať štatistické vyhodnotenie procesu verejného obstarávania za rok 2005 aj Európskej komisii.
	Informácia o celkovom štatistickom vyhodnotení procesu verejného obstarávania za rok 2005 nemá finančný, ekonomický a environmentálny dopad, a ani dopad na zamestnanosť.
	Predkladaný materiál má informatívny charakter a nebol predložený na medzirezortné pripomienkové konanie.
Tento materiál bude zverejnený v súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií v znení neskorších predpisov). Úrad zverejní túto informáciu na svojej internetovej stránke, vybrané časti budú k dispozícii aj v anglickej verzii.